<html>
  <head>
    <meta http-equiv="content-type" content="text/html; charset=UTF-8">
  </head>
  <body>

    <h2 id="title">Fundația Ceata a devenit organizație asociată cu FSFE</h2>

    <p>
      <span id="date">2013-04-24</span>
      <span id="city">București</span>, 
      <span id="country">România</span>
    </p>

    <p id="brief">
      Fundația Ceata a intrat în programul de organizații asociate al Fundației Europene pentru Programe Libere (engl. Free Software Foundation Europe / FSFE). FSFE este sora europeană a Fundației pentru Programe Libere (engl. Free Software Foundation / FSF), organizația din spatele sistemului de operare GNU. Ca grup informal de activiști pentru programe libere, Ceata a lucrat în colaborare cu FSFE pe parcursul ultimilor trei ani, organizând în România Ziua Libertății Documentelor (engl. Document Freedom Day / DFD) și ajutând cu traducerea și promovarea campaniei „Eu ♥ programele libere” (engl. I ♥ Free Software).
    </p>

    <div id="content">
      <p>Fundația Ceata a intrat în programul de <a href="http://fsfe.org/associates/associates.ro.html#id-funda%C8%9Bia-ceata">organizații asociate</a> al Fundației pentru Programe Libere &#8211; Europa (engl. <a href="http://fsfe.org">Free Software Foundation Europe</a> / FSFE). FSFE este sora europeană a Fundației pentru Programe Libere (engl. Free Software Foundation / FSF), organizația din spatele sistemului de operare GNU.</p>
      <p>Ca grup informal de activiști pentru programe libere, Ceata a lucrat în colaborare cu FSFE pe parcursul ultimilor trei ani, organizând în România <a href="http://libertateadigitala.ro/documente/2013/rom/">Ziua Libertății Documentelor</a> (engl. Document Freedom Day / DFD) și ajutând cu traducerea și promovarea campaniei <a href="http://fsfe.org/campaigns/valentine/2010/valentine-2010.ro.html">„Eu ♥ programele libere”</a> (engl. I ♥ Free Software).</p>
      <p>„Împărtășim o viziune comună asupra libertății tuturor utilizatorilor”, declară Tiberiu-Cezar Tehnoetic, președintele Fundației Ceata. „Împreună putem să oferim aceste libertăți mai multor oameni din România, Republica Moldova și întreaga Europă. Suntem fericiți că acum facem parte în mod oficial din mișcarea programelor libere din Europa.”</p>
      <p>„Suntem mândri că ne-am unit forțele cu activiștii experimentați și pasionați ai Fundației Ceata”, declară Karsten Gerloff, președintele lui FSFE. „Programele libere au nevoie de oameni ca aceștia și ei au nevoie de susținerea unei organizații pentru a fi eficienți pe termen lung. Ceata are un viitor luminos.”</p>
      <p>După data de 15 februarie 2013, când Fundația Ceata a fost înregistrată, organizația a făcut primii doi pași importanți în vederea obținerii recunoașterii pentru cei 5 ani de activism pentru programe libere ai grupului: 1) l-a avut pe Richard Stallman, fondatorul proiectului GNU și președintele lui FSF, pentru susținerea unui discurs la evenimentul de lansare a fundației în București și 2) și-a formalizat colaborarea cu FSFE, devenind organizație asociată.</p>
      <p>Comunicatul publicat de FSFE se găsește la <a href="https://fsfe.org/news/2013/news-20130424-01.ro.html">această adresă</a>.</p>
    </div>

    <p>
      Contact/coordonator: 
      <span id="contactname">Tiberiu-Cezar Tehnoetic</span>, 
      <span id="contactfunc">Președinte</span>, 
      <span id="contactmail">tct@ceata.org</span>, 
      <span id="contactphone">(+40)761-810-100</span>
    </p>
  </body>
</html>
